मुसलपुर, 25 आगष्ट 2022: आलादा रायजो बड’लेण्ड सोमावसारनायाव गोबां बर’ सुबुंफोरानो गावनि आगोमा जिउखौ खोमानो गोनां जादोंमोन ।  सोमावसारनायाव मुंख्लं जानायनि थाखायनो बर’फोरनि गेजेराव BAC, BTC आरो BTR खेबथाम गोरोबथा जालांबाय ।  नाथाय दुखुनांथावङै थालांबाय मुंख्लं नखरफोरनो सोरखारा 5 लाक रां अनसुंथाइ होनो फोसावनाय बाथ्रा ।  जायनि थाखाय गोथौयै दुखु मोननायखौ फोरमायदों बाक्सा जिल्ला बड’लेण्ड मुंख्लं नखरारि आफादा ।  आसाम सोरखार आरो बिटिआर सोरखारा बड’लेण्ड मुंख्लं नखरफोरनो अनसुंथाइ होजोबनो हायैखौ लानानै रागा जोंखांनाय आरो दुखु मोननायखौ फोरमायदों ।  मख”नो नांगोनदि बाक्सा आरो तामुलपुर जिल्लायाव सा 675 नि गेजेराव दासिमबो सा 80 मुंख्लं नखरफोराल’ अनसुंथाइखौ मोननो हादों आद्रा थानाय 595 नखरफोरानो अनसुंथाइखौ मोननो हायाखै ।  जायनि थाखाय आद्रा थानाय नखरफोरनो अनसुंथाइखौ थाबैनो होजोबनो खावलायो आसामनि गिबि मन्थ्रि ड• हिमन्त बिस्व सर्मा आरो बिटिआरनि गाहाइ मावफुंगिरि प्रमझ बर’खौ ।  खुंथाइ गोहोनि सोरखारा मुंख्लं नखरफोरनो 5 लाक रांनि अनसुंथाइखौ थाबैनो होजोयाब्ला फैबाय थानाय समाव गोख्रों सोमावसारनाय थांखि लागोन होननानैबो बाक्सा जिल्ला बड’लेण्ड मुंख्लं नखरारि आफादनि आफादगिरि चन्दि बर’या खौरां बिजोंनि गेजेरजों फोरमायो । 